  Майя Бывальцева Финн-угор гожъясьёс понна Таллинын литературая эшшо одӥг премия кылдытэмын. Кылбуръёсын яке прозаен нырысетӥ бичетсэс поттыны малпасьёс грант басьтыны быгато. Иворъёсъя «Удмуртия» агентстволэн корреспондентэзлы со сярысь вераз Эстониын улӥсь удмуртъёслэн огазеяськонэнызы кивалтӥсь, эстон литератураез удмурт кылэ берыктӥсь Муш Нади (Надежда Пчеловодова). «Котькуд финн-угор гожъясь, тужгес но егит гожъясь, кылдытэ ке аслэсьтыз нырысетӥзэ кылбур бичетсэ яке прозаен бичетсэ, вазиськыны быгатэ со фондэ уксё курыса. Отчётсэс соос лэсьто поттэм книгазэс ыстыса. Со фонд сярысь ивортодэт сётэмын интернетын. Йӧскалык лулчеберетъя фонд, отын вань подфонд, кудӥз нимаське финн-угор литературая фонд. Мар кулэ ыстыны, отын ваньмыз со сярысь вань», — вераз Муш Нади. Солэн верамезъя, со премиез араз одӥг пол кык адямилы сёто. 2015-тӥ арын нырысетӥоссэ басьтӥзы Коми элькунысь но Марий Элысь егит гожъясьёс. Ужъёс одно ик анай кылын луыны кулэ. Утэм коньдон книгаез поттыны ӵапак тырме. «Со фондэз кылдытӥз Арво Валтон (эстон гожъясь, финн-угор литератураез эстон кылэ берыктон бордын ужась — ред.). Солы сётэмын вал аслыз премия, со премиязэ ваньзэ со фондэ понӥз. Со фондэ коньдон лыктэ пӧртэм адямиослэсь, со кун фонд ӧвӧл. Гожъясьёс 5 евроен, 1 евроен понӥсьёс но вань. Озьы коньдон люкаське, сое гожъясьёслы сёто стипендия порма. Мон тодэмея, туэ куриськонъёс ӧй вал на. Юанъёссы вань ке, Фейсбук пыр мыным но вазиськыны быгато», — ватсаз Муш Нади. ВАТСАН Литературая премиез басьтыны луэ Эстониысь ӵыжы-выжы калыкъёслэн программазы улсын но. Сое сёто берло вить аръёсы поттэм книгаос понна. Отын вить ӧръёс чакламын — проза, кылбур, берыктэм книга, нылпиослы книга, критика. Удмурт гожъясьёс пӧлын пӧртэм аръёсы соин пусъемын Сергей Матвеев («Чорыглэсь лушкам кылбуранъёс», 2007), Надежда Пчеловодова («Инвис усьтӥськон вакыт» берыктэмын Бетти Алверлэсь, 2007), Михаил Атаманов ««Мон — удмурт. Малы мыным вöсь?», 2009), Ульфат Бадретдинов («Ӵушъял вордӥське веньёстэк», 2010), Люза Бадретдинова («Сюлэм пужыос», 2010). Тегъёс: Лулчеберет Литература Удмуртия Эстония удмуртъёс коньдон финн-угоркалыкъёс  